Onderwyser se lyk in bed gekryŉ Onderwyser se liggaam is Woensdag in sy huis in Somerset-Oos in die Oos-Kaap gevind. Kapt. Justin Petrus, ŉ polisiewoordvoerder, sê die 49-jarige onderwyser se huiswerker het omstreeks 9:00 Woensdagoggend op sy lyk afgekom waar dit “vol bloed” in sy bed gelê het. Hy het verskeie steekwonde opgedoen. Petrus sê daar is ŉ tuinvurk langs die liggaam gevind. Hy sê dit is nog nie duidelik hoe die moordenaar toegang tot die huis verkry het nie. Petrus sê die oorledene was ŉ onderwyser by die William Oates Gedenkskool in Somerset-Oos. Die polisie ondersoek die saak.